Predkladacia správa

Návrh na vymenovanie členov Akreditačnej komisie (ďalej len „návrh“) sa predkladá v súlade s Plánom práce vlády Slovenskej republiky na rok 2002 a v súlade so zákonom č. 131/2002 Z. z. o vysokých školách a o zmene a doplnení niektorých zákonov (ďalej len „zákon“).    

Akreditačná komisia (ďalej len „komisia“) je poradný orgán vlády Slovenskej republiky, ktorý sleduje, posudzuje a nezávisle hodnotí kvalitu vzdelávacej, výskumnej, vývojovej a umeleckej činnosti vysokých škôl a napomáha jej zvyšovanie. Vymenovanie členov komisie je potrebné uskutočniť preto, lebo podľa zákona 31. mája 2002 sa ukončí členstvo členom doterajšej komisie, zriadenej podľa predpisov platných pred nadobudnutím jeho účinnosti. 

Predkladaný návrh obsahuje prehľad osôb navrhnutých ministrom na vymenovanie vláde SR so základnými údajmi (rok narodenia, doterajšie členstvo v komisii, navrhovaná funkcia, odbor, navrhovateľ, pracovisko). Odôvodnenie obsahuje bližšie vysvetlenie procesu zriaďovania komisie. Keďže podľa § 81 ods. 5 zákona pri prvom vymenovaní členov komisie sa žrebom určí jedna tretina členov, ktorých funkčné obdobie sa skončí po dvoch rokoch a jedna tretina členov, ktorých funkčné obdobie sa skončí po štyroch rokoch (predseda komisie a ostávajúci nevyžrebovaní členovia sa vymenúvajú na šesť rokov), súčasťou rokovania vlády je žrebovanie. Preto sa navrhuje uviesť výsledky žrebovania v zázname z rokovania vlády. 

Návrh je zostavený na základe predložených návrhov z vysokých škôl, ústredných orgánov štátnej správy a Slovenskej akadémie vied. Návrh rešpektuje podmienky na zloženie Akreditačnej komisie tak, ako to ukladá zákon. K návrhu sa v súlade so zákonom vyjadrili orgány reprezentácie vysokých škôl (Rada vysokých škôl, Študentská rada vysokých škôl, Slovenská rektorská konferencia). K návrhu zaslali pripomienky aj povinne pripomienkujúce subjekty, aj keď príslušné smernice vlády nevyžadujú, aby sa personálne návrhy predkladali na vonkajšie pripomienkové konanie. Vyjadrenia a pripomienky sa zohľadnili v súlade s možnosťami výberu a rešpektovania zloženia komisie podľa ustanovení zákona. Reálne nebolo možné vyhovieť všetkým vyjadreniam a pripomienkam. 

Vymenovanie členov Akreditačnej komisie nemá priamy finančný, ekonomický, environmentálny vplyv a ani vplyv na zamestnanosť.

Odporúča sa, aby vláda  vymenovala členov komisie podľa predloženého návrhu.